Kalwers met skewe nekke gebore | Landbou
Wat kan die oorsaak wees dat kalwers met skewe nekke gebore word? Hulle is gestremd, gaan goed aan vir 'n week of drie en daarna gaan hulle dood.
Antwoord 335 keer gelees
Dit hang daarvan af of die nek misvormd is en of dit net die spiere is wat saamgetrek is. As die bene van die nek misvormd is, het die probleem tydens die ontwikkeling van die fetus ontstaan.
Oorsake kan geneties wees of aan voedings, vergiftiging en selfs aan 'n siekte, wat tydens die laaste trimester van dragtigheid opgedoen is, te wyte wees.
As die toestand slegs die spiere en senings aangetas het, is die oorsaak heelwaarskynlik 'n siekte wat in die tweede trimester deur die fetus opgedoen is. Gewoonlik sien ons dit saam met artrogripose (sien skakel hieronder) in lammers waar ooie gedurende die tweede trimester met die lewende bloutongentstof ingeënt is.
Die toestand kan ook veroorsaak word indien dragtige diere deur Flavivirusse besmet is. Hierdie virusse affekteer gewoonlik die senuweestelsel, wat tot gevolg het dat die fetus nie genoegsaam in die baarmoeder beweeg nie en daartoe lei dat die spiere en senings saamtrek.
Eersdaags gaan ons 'n artikel publiseer om te verduidelik hoe daarin geslaag is om 'n lam met artrogripose te rehabiliteer. 'n Nadoodse ondersoek op so 'n kalf sal meer insig kan gee oor wat die oorsaak van die misvorming kon wees.
Lees ook: https://www.landbou.com/landbou/kundiges/vra-vir-faffa/kalfies-se-elmboe-is-styf-en-ingedraai-20180503